MAKRO เปิดสาขา 3 กัมพูชา ปักธงปี 69 เพิ่มอีก 6 แห่ง
MAKRO ขยายตลาดกัมพูชา เปิดสาขาแห่งที่ 3 ปักเป้าเปิดเพิ่มอีก 6 แห่ง ภายในปี 69 รองรับดีมานด์พุ่ง ชูสร้างงานสร้างอาชีพท้องถิ่น รับซื้อสินค้าเกษตรกว่า 6,800 ตัน
MAKRO ขยายตลาดกัมพูชา เปิดสาขาแห่งที่ 3 ปักเป้าปี 69 เปิดเพิ่มอีก 6 แห่ง
15 ธ.ค. 2565

บริษัท สยามแม็คโคร จำกัด (มหาชน) หรือ MAKRO ระบุว่า บริษัทฯ เดินหน้าเปิดสาขาในภูมิภาคอย่างต่อเนื่อง ล่าสุดเปิดสาขาในประเทศกัมพูชา เป็นแห่งที่ 3 ณ เมืองจรอย จางวา (Chroy Changvar) ทางตะวันออกเฉียงเหนือของกรุงพนมเปญ ซึ่งเป็นทำเลที่มีศักยภาพและเศรษฐกิจเติบโต แวดล้อมด้วยปัจจัยบวกที่เข้ามาสนับสนุน ทั้งจำนวนประชากร การเติบโตของการท่องเที่ยว ส่งผลให้กำลังซื้อ ความต้องการสินค้าและบริการสูงขึ้นอย่างต่อเนื่อง  โดยวางเป้าหมายเปิดสาขาในประเทศกัมพูชาเพิ่มอีก 6 แห่ง ภายในปี 69
ทั้งนี้บริษัทฯ ได้ยึดมั่นในพันธกิจหลักในการให้ความสำคัญกับการสร้างงานสร้างอาชีพ โดยมีพนักงานภายในสาขาเป็นคนท้องถิ่นมากกว่า 98% นอกจากนี้ยังทำงานใกล้ชิดกับเกษตรกรและซัพพลายเออร์ผู้ผลิตสินค้า พร้อมพัฒนาทักษะให้มีศักยภาพแข่งขันได้ โดยตั้งแต่เปิดสาขาแรกที่ประเทศกัมพูชา เมื่อปี 60 จนถึงปัจจุบัน ได้รับซื้อผลผลิตทางการเกษตร จำนวนกว่า 6,800 ตัน อาทิ เนื้อวัว เนื้อสุกร มะละกอ ผักผลไม้ หอยแมลงภู่ รวมถึง สินค้าท้องถิ่นจาก 19 จังหวัดของกัมพูชา นอกจากนั้นยังเดินหน้าโครงการสนับสนุนร้านค้าปลีกขนาดเล็ก ที่เรียกว่า จับห่วย ให้มีแนวทางการบริหารจัดการร้านค้าอย่างมีประสิทธิภาพ ปัจจุบันมีสมาชิกร้านค้าปลีกท้องถิ่น (ร้านจับห่วย) เข้าร่วมโครงการกว่า 700 ร้านค้า
สำหรับสาขาในต่างประเทศ มุ่งเน้นรูปแบบธุรกิจที่ตอบโจทย์ความต้องการของลูกค้าในพื้นที่นั้นๆ  โดยนำเทคโนโลยีสมัยใหม่เข้ามาเสริม  คือนอกจากการขายผ่านสาขาแล้ว ยังมีการให้บริการผ่านระบบ e-commerce เชื่อมต่อธุรกิจแบบออนไลน์สู่ออฟไลน์ (O2O) เพิ่มประสิทธิภาพและความสะดวกให้กับลูกค้า
โดยยังเน้นย้ำความเป็น “ผู้นำอาหารสด” และศูนย์รวมวัตถุดิบคุณภาพดีจากทั่วทุกมุมโลก ใน “ราคาขายส่ง” เพื่อผู้ประกอบการ ไม่ว่าจะเป็น ร้านค้าปลีกขนาดเล็ก ผู้ประกอบการร้านอาหาร กลุ่มธุรกิจโฮเรก้า ซึ่งเป็นจุดเด่นที่สำคัญของแม็คโคร พร้อมกันนี้ ยังมุ่งมั่นนำพาสินค้าจากผู้ผลิตเอสเอ็มอีไทย มากกว่า 300 รายการไปเติบโต ในภูมิภาค ผ่าน “แพลตฟอร์มแห่งโอกาส”